बृहस्पतिस्मृतिः/प्रकीर्णकम्
एष वादिकृतः प्रोक्तो व्यवहारः समासतः   ।
नृपाश्रयं प्रवक्ष्यामि व्यवहारं प्रकीर्णकम्  ।। १,२९.१  ।।

वाग्धिग्दण्डं वधं चैव चतुर्धा कल्पितं दमम्  ।
पुरुषं दोषविभवं ज्ञात्वा संपरिकल्पयेत् ।। १,२९.२  ।।

सुवर्णशतं एकं तु वधार्हो दण्डं अर्हति   ।
अङ्गच्छेदे तदर्धं तु विवासे पञ्चविंशतिम्  ।। १,२९.३  ।।

हस्ताङ्घ्रिलिङ्गनयनं जिह्वाकर्णौ च नासिका   ।
जिह्वा पादार्धसंदंश ललाटौष्ठगुदं कटिः   ।। १,२९.४  ।।

स्थानान्येतानि दण्डस्य निर्दिष्टानि चतुर्दश   ।
ललाटाङ्को ब्राह्मणस्य नान्यो दण्डो विधीयते   ।। १,२९.५  ।।

अधार्मिकांस्त्रिभिर्न्यायैर्निगृह्णीयात्प्रयत्नतः   ।
निरोधनेन बन्धेन विविधेन भयेन च   ।। १,२९.६  ।।

वेधेनापि यदा त्वेतान्निगृहीतुं न शक्नुयात् ।
तदैषु सर्वं अप्येतत्प्रयुञ्जीत चतुष्टयम्  ।। १,२९.७  ।।

वाग्दण्डं प्रथमं कुर्याद्धिग्दण्डं तदनन्तरम्  ।
तृतीयं धनदण्डं तु वधदण्डं अतः परम्  ।। १,२९.८  ।।

बन्धनानि च सर्वाणि राजमार्गे निवेशयेत् ।
दुःखिता यत्र दृश्यन्ते विकृताः पापकारिणः   ।। १,२९.९  ।।

दशमांशं हरेदर्थं पञ्चमं सर्वं एव वा   ।
मृतस्य वित्तादादद्यादज्ञातिः शवदहकः   ।। १,२९.१०  ।।

बहुरक्षस्य दशमं अल्परक्षस्य पञ्चमम्  ।
अपुत्रपितृभार्यस्य सर्वं एवेति शौनकः   ।। १,२९.११  ।।

षड्भागस्तरशुल्कं च गते देयस्तथैव च   ।
संग्रामचौरभेदी च सस्यघातनकृत्तथा   ।। १,२९.१२  ।।

निष्कृतीनां अकरणं आज्ञासेधव्यतिक्रमः   ।
वर्णाश्रमाणां लोपश्च वर्णसंकरलोपनम्  ।। १,२९.१३  ।।

निधिर्निष्कुलवित्तं च दरिद्रस्य धनागमः   ।
अनाम्नातानि कार्याणि क्रियावादाश्च वादिनाम्  ।। १,२९.१४  ।।

प्रकृतीनां प्रकोपश्च संकेतश्च परस्परम्  ।
अशास्त्रविहितं यच्च प्रजायां संप्रकीर्त्यते   ।। १,२९.१५  ।।

साक्षिसभ्यार्थसन्नानां दूषणे दर्शनं पुनः   ।
स्ववाचैव जितानां तु नोक्तः पौनर्भावो विधिः   ।। १,२९.१६  ।।

वेदार्थोपनिबद्धत्वात्प्राधान्यं तु मनोः स्मृतम्  ।
मन्वर्थविपरीता या स्मृतिः सा न प्रशस्यते   ।। १, ।।